Ħitan tas-sejjieħ mwaqqgħin, ħmieġ u mard wara l-bieb u ħsara fuq il-propjetà privata. Din mhix xi sitwazzjoni li qed jiffaċċjaw pajjiżi tat-tielet dinja, iżda l-bdiewa Maltin li qed jgħixu u għandhom l-għelieqi tagħhom f'Ħ'Attard. Sitwazzjoni li fi kliemhom stess hi waħda ta' disprament, hekk kif għal dawn l-aħħar tmien ġimgħat raw żieda tremenda fl-ammont ta' drenaġġ dieħel f'darhom u fl-għelieqi tagħhom kawża tax-xogħol bl-addoċċ li sar matul il-proġett tas-Central Link. Il-bdiewa li tkellmu ma' NET News stqarrew li s-sitwazzjoni hi insapportabbli, hekk kif fil-mument ir-residenti qed isibuha diffiċli ferm biex joħorġu minn djarhom, kemm minħabba l-livelli għolijin u r-riħa tad-drenaġġ, iżda fuq kollox għax qed jibżgħu għal saħħithom. Il-bdiewa tal-lokalità komplew jgħidu li, għalkemm talbu għall-għajnuna mingħand setturi tal-Gvern, l-ebda għajnuna ma kienet ipprovduta.